Ap-Bøhler utfordrer det norske folk til å melde fra
- I forbindelse med Christoffer-saken behandlet Stortinget en hastesak i 2010. Det ble straffbart ikke å melde fra når man har kunnskap om at det er sannsynlig at det foregår en straffbar handling mot barn eller vold i nære relasjoner. Da har man meldeplikt til politiet, sier Bøhler. Temaet har fått ny aktualitet etter at det ble kjent at en gutt (10) fra Oslo døde, ifølge den foreløpige obduksjonsrapporten trolig fordi han ikke fikk nok mat. Moren er siktet for grov omsorgssvikt med døden til følge. - Den gangen var det oppmerksomhet om både offentlige ansattes og privatpersoners ansvar til å melde ifra, men siden har temaet forsvunnet og jeg har ikke sett at det har blitt fulgt opp. Jeg mener den siste saken, hvor en gutt døde fordi han ikke fikk mat, er et nytt rystende eksempel. Det er viktig at politiet også etterforsker om det finnes personer som har hatt kunnskap om at det kan ha pågått straffbare handlinger, enten det er innen barnevern, kommunale etater eller privatpersoner, sier Bøhler til VG.Han mener også at VGs sak lørdag om Odin Olsen Andersgård (13) som ble mobbet og tok sitt eget liv, illustrerer at folk må tørre å stille opp og si ifra om straffbare handlinger. - Hvis man ikke gjør det, er det i alvorlige tilfeller faktisk en strafferamme på ett år. Det gjelder både offentlige ansatte i skoler, barnehager, helsetjenester og så videre, og også privatpersoner som får kunnskap om at det er sannsynlig at det foregår mishandling, sier Bøhler. Da loven ble strammet inn i 2010, skjedde det etter Christoffer-saken og saken om en baby som hadde vært 17 ganger på Ullevål sykehus, uten at noen hadde meldt ifra. - Vi var fortvilte over at det endte med dødsfall for begge barna, og at ingen av de som hadde vært borti sakene hadde meldt til politiet. Så ble den paragrafen som heter avvergingsplikt endret slik at også mishandling av barn og vold i nære relasjoner også kom inn i den, sier han. - Jeg har prøvd å følge med om loven har blitt fulgt. Vi ser jo at det er veldig mange meldinger om overgrep hvert år, det bare øker og øker. Mishandling mot barn og vold i nære relasjoner er det som øker mest av vold og kriminalitet. Jeg tror at en av måtene å avverge det på, er at folk blir oppmerksomme på at vi alle har et ansvar på å følge med på de mest utsatte i samfunnet vårt, nemlig barna.Bøhler mener det er viktig, selv om det kan være vanskelig, at politiet også etterforsker om paragrafen er brutt. - Jeg kan ikke huske at noen er dømt for det. Jeg er redd for at den fremdeles er lite kjent, selv om det var alvorlige saker. Det er mye oppmerksomhet mot mishandling mot barn og vold i nære relasjoner, vi får stadig høre om tragiske saker. Politidirektoratet sier at de i helgen ikke har folk tilgjengelig til å gå inn og sjekke om politiet siden lovendringen i 2010 har foretatt anmeldelser av folk som burde anmeldt straffbare handlinger mot barn eller vold i nære relasjoner. Oslo politidistrikt ønsker foreløpig ikke å svare på om det vil bli tatt etterforskningsskritt for å avdekke om noen burde varslet om barnet som trolig døde av sult. - Samfunnet må ta mer ansvar. Folk kan være i vanskelige situasjoner, men i loven til Stortinget står det eksplisitt at meldeplikten går foran taushetsplikten. Taushetsplikten oppheves når det kan være sannsynlig at det pågår mishandling av barn. Da skal man melde først og fremst til politiet, og det gjelder alle aktører enten det er skoler, skolehelsetjenester, barnevern eller privatpersoner, sier Bøhler.
Stortingsrepresentant Jan Bøhler (Ap) oppfordrer politiet til å etterforske og eventuelt straffeforfølge personer som ikke melder fra når de mistenker at barn og unge utsettes for vold eller omsorgssvikt.